b'\n_START_ARTICLE_\nTrolejbus\n_START_PARAGRAPH_\nEl\xc3\xa9ktri\xc4\x8dni tr\xc3\xb3lejbus (tudi tr\xc3\xb3lejbus; iz angle\xc5\xa1\xc4\x8dine trolley - vozi\xc4\x8dek + bus - avtobus) je elektri\xc4\x8dno vozilo, podobno avtobusu, ki se dotika dveh elektri\xc4\x8dnih \xc5\xbeic, preko katerih z dvema drogovoma - trolama dobiva elektriko. Ena trola slu\xc5\xbei povratnemu toku, ker se za razliko od tramvaja tok ne steka v tla. V nasprotju z mestno \xc5\xbeeleznico trolejbusi uporabljajo namesto jeklenih koles pnevmatike iz gume, kot ostala cestna vozila.\n_START_SECTION_\nPrednosti\n_START_PARAGRAPH_\nTrolejbusi so \xc5\xa1e posebej pomembni v hribovitih mestih, ker je pri vzpenjanju elektri\xc4\x8dna energija u\xc4\x8dinkovitej\xc5\xa1a od dizelske._NEWLINE_Po navadi so trolejbusi kot tudi druga elektri\xc4\x8dna vozila okolju prijaznej\xc5\xa1a od vozil s pogonom na ogljikovodike, kot so avtobusi, vendar energija ni\xc2\xa0\xc2\xbbzastonj\xc2\xab\xc2\xa0in jo je potrebno pridobivati iz osrednjih elektrarn._NEWLINE_Prednost, ki redkokdaj pride do izraza pri drugih vozilih (razen pri najnovej\xc5\xa1ih), je ta, da trolejbusi med zaviranjem lahko proizvedejo elektri\xc4\x8dno energijo iz kineti\xc4\x8dne (obnavljalno zaviranje). Poleg tega trolejbusi za delovanje potrebujejo mre\xc5\xbeo elektri\xc4\x8dnih \xc5\xbeic nad ulicami.\n_START_SECTION_\nTe\xc5\xbeave s trolejbusi\n_START_PARAGRAPH_\nKer trolejbusi ne sledijo tra\xc4\x8dnicam, je mo\xc5\xbeno, da skrenejo s poti in se zaradi tega prekine dovod elektri\xc4\x8dnega toka, tako da obti\xc4\x8dijo v prometu._NEWLINE_Nekdaj je veliko mest uporabljalo ta na\xc4\x8din prevoza, danes pa ni ve\xc4\x8d tako raz\xc5\xa1irjen._NEWLINE_Za mesta, ki \xc5\xa1e vedno imajo elektri\xc4\x8dne trolejbuse, glej seznam mest s trolejbusi.'